Illum il-Kunsill adotta deċiżjoni li tawtorizza l-ftuħ ta' negozjati bejn l-UE u l-Ġappun għal ftehim dwar it-trasferiment u l-użu ta' data tar-reġistru tal-ismijiet tal-passiġġieri (PNR). Il-Kummissjoni issa ser tibda negozjati mal-Ġappun, abbażi tad-direttivi ta' negozjati adottati mill-Kunsill. Il-Ġappun huwa sieħeb mill-qrib fil-ġlieda kontra t-terroriżmu u l-kriminalità serja. L-applikazzjoni tad-data tal-PNR biex tissaħħaħ is-sigurtà, filwaqt li fl-istess ħin tiġi żgurata protezzjoni b'saħħitha tad-drittijiet fundamentali taċ-ċittadini, ser tippermetti li din is-sħubija tiżviluppa aktar. Davor Božinović, Viċi Prim Ministru u Ministru għall-Intern tal-Kroazja Dan il-ftehim ser jirregola t-trasferiment u l-użu ta' data tal-PNR għall-prevenzjoni u l-ġlieda kontra t-terroriżmu u l-kriminalità transnazzjonali serja. Ser jiżgura bis-sħiħ ir-rispett tad-drittijiet fundamentali, b'mod partikolari d-dritt għall-protezzjoni tad-data personali, billi jistabbilixxi s-salvagwardji u l-kontrolli meħtieġa kif previst mid-dritt tal-UE. Informazzjoni ġenerali Id-data tal-PNR hija informazzjoni personali pprovduta mill-passiġġieri li tinġabar u tinżamm mill-kumpaniji tal-ajru. Din tinkludi informazzjoni bħall-isem tal-passiġġieri, id-dati tal-ivvjaġġar, l-itinerarji, is-sits, il-bagalji, id-dettalji ta' kuntatt u l-mezzi ta' pagament. Fil-livell tal-UE, it-trasferiment u l-ipproċessar tad-data tal-PNR bil-għan li jiġu miġġielda t-terroriżmu u r-reati serji huma rregolati bid-Direttiva dwar il-PNR, li ġiet adottata fl-2016. L-UE diġà ffirmat ftehimiet li jippermettu lill-kumpaniji tal-ajru tal-UE jittrasferixxu data tal-PNR lejn l-Istati Uniti u l-Awstralja. F'Diċembru 2017, il-Kunsill awtorizza lill-Kummissjoni tinnegozja mill-ġdid il-ftehim previst tal-PNR mal-Kanada biex jiġi allinjat mar-rekwiżiti tal-protezzjoni tad-data stabbiliti mill-Qorti tal-Ġustizzja tal-UE fl-opinjoni tagħha tas-26 ta' Lulju 2017. In-negozjati mal-Kanada ġew konklużi u għad iridu jiġu ffinalizzati. Deċiżjoni tal-Kunsill li tawtorizza l-ftuħ ta' negozjati mal-Ġappun għal ftehim dwar it-trasferiment u l-użu ta' data tal-PNR għall-prevenzjoni u l-ġlieda kontra t-terroriżmu u l-kriminalità transnazzjonali serja Id-Direttiva dwar il-PNR tal-UE (informazzjoni ġenerali) Ara l-paġna tal-laqgħa